

**LIETUVOS RESPUBLIKOS SEIMO**

**UŽSIENIO REIKALŲ KOMITETAS**

**SPRENDIMAS**

**DĖL SEIMO DELEGACIJŲ TARPTAUTINĖSE PARLAMENTINĖSE ORGANIZACIJOSE**

2015 m. balandžio 15 d. Nr. 105-S-2

Vilnius

Lietuvos Respublikos Seimo Užsienio reikalų komitetas,

gavęs Seimo valdybos prašymą pateikti siūlymus dėl Seimo delegacijos Frankofonijos Parlamentinėje Asamblėjoje, Seimo delegacijos Europos Sąjungos ir Viduržemio jūros valstybių Parlamentinėje Asamblėjoje panaikinimo bei Seimo delegacijos Lietuvos Respublikos Seimo ir Ukrainos Aukščiausiosios Rados Asamblėjoje veiklos nutraukimo ir šios delegacijos panaikinimo;

įvertinęs šių Seimo delegacijų vaidmenį ir svarbą įgyvendinant Lietuvos Respublikos užsienio politiką;

vadovaudamasis Lietuvos Respublikos Seimo statuto 68 straipsnio 4 dalimi,
n u s p r e n d ž i a:

Siūlyti Seimo valdybai:

1. Kreiptis į Seimo frakcijas su raginimu į Seimo delegacijas tarptautinėse parlamentinėse organizacijose skirti tik tuos Seimo narius, kurie turi patirties užsienio, saugumo politikos, euroatlantinės integracijos srityse ir aktyviai domisi šiais klausimais.

2. Nenaikinti Seimo delegacijos Frankofonijos Parlamentinėje Asamblėjoje ir Seimo delegacijos Europos Sąjungos ir Viduržemio jūros valstybių Parlamentinėje Asamblėjoje. Įvertinus tai, kad Prancūzija yra viena iš įtakingiausių Europos Sąjungos ir NATO valstybių, taip pat tai, kad sprendžiant Europos Sąjungos Rytų partnerystės programos klausimus labai svarbus ir Europos Sąjungos pietinių valstybių balsas, o Lietuvos ekonominiai interesai neapsiriboja Europos Sąjunga ir vis labiau krypsta į Afrikos žemyną, būtina pagal galimybes stiprinti šias Seimo delegacijas ir jų veiklą. Aktyviau veikiančios Seimo delegacijos šiose asamblėjose galėtų svariai prisidėti plėtojant ne tik ekonominę, bet ir parlamentinę diplomatiją, skatinant geresnį pietinių Europos Sąjungos valstybių narių ir Europos Sąjungos Pietų kaimynystės šalių suvokimą apie Lietuvai svarbius Rytų partnerystės darbotvarkės klausimus, keičiantis nuomonėmis ir ieškant bendrų sprendimų pastaruoju metu ypač aktualiais tarptautinio terorizmo, migracijos klausimais.

3. Stiprinti Seimo delegaciją Lietuvos Respublikos Seimo ir Ukrainos Aukščiausiosios Rados Asamblėjoje ir aktyvinti jos veiklą, taip teikiant aiškią politinę paramą Ukrainai, perduodant parlamentinę patirtį demokratinių reformų, teisės viršenybės, Europos Sąjungos teisės perėmimo ir įtvirtinimo srityse, Ukrainai siekiant glaudesnės politinės asociacijos ir ekonominės integracijos į Europos Sąjungą ir bendradarbiavimo su NATO stiprinimo. Be to, rekomenduojama performuoti Seimo delegaciją šioje asamblėjoje, numatant, kad jai vadovautų ne žemesnio kaip Seimo Pirmininko pavaduotojo lygmens Seimo atstovas (kaip yra Seimo delegacijos Lietuvos Respublikos Seimo ir Lenkijos Respublikos Seimo ir Senato narių asamblėjoje atveju), o į delegaciją įtraukti Seimo narius, turinčius patirties eurointegracinių reformų, užsienio ir saugumo politikos srityse ir aktyviai besidominčius padėtimi Ukrainoje ir kitose Europos Sąjungos Rytų partnerystės valstybėse. Seimo politinė valia stiprinti tarpparlamentinį bendradarbiavimą su Ukraina išreikšta Seimo 2014 m. gegužės 8 d. rezoliucijoje Nr. XII-862 „Dėl Europos Sąjungos asociacijos susitarimų, įskaitant jų dalis dėl išsamios ir visapusiškos laisvosios prekybos erdvės, su Gruzija, Moldova ir Ukraina pasirašymo, ratifikavimo ir įgyvendinimo“ bei Seimo Europos reikalų komiteto ir Užsienio reikalų komiteto 2014 m. lapkričio 14 d. sprendime „Dėl Lietuvos Respublikos pozicijos dėl Ukrainos pagrindinių principų ir Lietuvos paramos Ukrainai priemonių“, kuriame, be kitų nuostatų, pabrėžiamas efektyvesnis jau esamų Lietuvos ir Ukrainos tarpparlamentinio bendradarbiavimo formų panaudojimas, t. y. numatyta siekti, kad Lietuvos Respublikos Seimo ir Ukrainos Aukščiausiosios Rados Asamblėjos posėdžiai būtų rengiami ne rečiau kaip du kartus per metus, o jų sprendimai prisidėtų prie demokratinių reformų Ukrainoje skatinimo ir įgyvendinimo.

Komiteto pirmininkas Benediktas Juodka